PTTGCโกย5.6แสนล.
ลุยลงทุนในนอกฐานธุรกิจแกร่งกำไรโตเกินคาด
8 พ.ย. 2555

ลุยลงทุนในนอกฐานธุรกิจแกร่งกำไรโตเกินคาด
บริษัท พีทีที โกลบอล เคมิคอล มั่นใจรายได้ทะลุเป้า คาดทั้งปีนี้โกย 5.64 แสนล้าน กำไรโตแข็งแกร่ง สยายปีกลงทุนต่างประเทศ 
นายอนนต์ สิริแสงทักษิณ ประธานเจ้าหน้าที่บริหาร บริษัท พีทีที โกลบอล เคมิคอล (PTTGC) เปิดเผยว่า บริษัทคาดว่าในปีนี้จะมีรายได้ 5.64 แสนล้านบาท มากกว่าเป้าที่ตั้งไว้ที่ 4 แสนล้านบาท เพราะในช่วง 9 เดือนมีรายได้แล้ว 4.18 แสนล้านบาท แม้ว่าในไตรมาส 4 รายได้อาจลดลงบ้างแต่คงไม่มาก ขณะที่กำไรในปีนี้คาดว่าจะทรงตัวและดีต่อเนื่องเมื่อเทียบกับช่วงที่ผ่านมา 
สำหรับ PTTGC มีโครงสร้างธุรกิจที่แข็งแกร่งมากขึ้นและสามารถสร้างกำไรบนพื้นฐานธุรกิจที่แข็งแรงได้หลังควบรวมกิจการ ขณะที่ธุรกิจส่วนใหญ่อยู่ในภูมิภาคเอเชีย ยังมีศักยภาพเติบโตได้ท่ามกลางวิกฤตเศรษฐกิจโลก และในปีนี้บริษัทใช้กำลังผลิตของทุกหน่วยอย่างเต็มที่ ทำให้ต้นทุนการผลิตลดต่ำลงด้วย โดยคาดว่า Gross GRM ในปีนี้จะเฉลี่ยอยู่ที่ 4 เหรียญสหรัฐต่อบาร์เรล ใกล้เคียงกับปีก่อน และหากรวมสต๊อกน้ำมันจะเพิ่มขึ้นมาอยู่ที่ประมาณ 9 เหรียญสหรัฐต่อบาร์เรล
ทั้งนี้ บริษัทตั้งเป้ารายได้ในช่วง 10 ปีข้างหน้า (2556-2566) เติบโตเฉลี่ยปีละ 5% ไปเป็น 7-8 แสนล้านบาท และมีแผนที่จะสร้างมูลค่าเพิ่มให้กับธุรกิจทั้งในส่วนของโรงกลั่น อะโรเมติกส์ และโอเลฟินส์ให้มากขึ้น พร้อมรุกธุรกิจที่มีอัตราการเติบโตสูง ทั้งอุตสาหกรรมรถยนต์ ก่อสร้าง และอิเล็กทรอนิกส์ รวมทั้งอยู่ระหว่างศึกษาแผนการลงทุนในประเทศจีนและภูมิภาคอาเซียน เช่น ขยายฐานการผลิตไปที่อินโดนีเซีย
อย่างไรก็ดี PTTGC มีแผนตั้งฐานการผลิตในต่างประเทศ (New Global Hub) ที่ศักยภาพการตลาดสูงและใกล้แหล่งวัตถุดิบ เพื่อมุ่งสู่ผู้นำปิโตรเคมีครบวงจรระดับโลก โดยได้เจรจากับ Sinochem ของจีนที่จะช่วยด้านการตลาด คาดว่าเร็วๆ นี้จะได้ข้อสรุป อย่างน้อยภายในปีนี้น่าจะได้ข้อสรุปเรื่องความร่วมมือด้านการตลาด
ขณะเดียวกันฐานการผลิตในประเทศจะขยายกำลังการผลิตในช่วง 5 ปีข้างหน้า แต่ใช้เงินลงทุนไม่สูง โดยอยู่ระหว่างการออกแบบ ได้แก่ โรงงานโอเลฟินส์ที่ขยายได้อีก 20% เป็น 1.2 ล้านตัน จากปัจจุบันมีกำลังผลิต 1 ล้านตัน
ด้านงบลงทุนในช่วง 5 ปีข้างหน้ายังคงไว้ที่ 4,500 ล้านเหรียญสหรัฐ โดยจะใช้เงินทุนหมุนเวียนมากกว่าการกู้เงิน ปัจจุบันบริษัทมีอัตราหนี้สินต่อทุน (ดี/อี) ที่ 0.7 เท่า
นักวิเคราะห์หลายคนยังแนะนำให้ “ซื้อ” หุ้น PTTGC หลังเห็นกำไรไตรมาส 3 ออกมา จำนวน 12,909 ล้านบาท และ 9 เดือนปีนี้ จำนวน 23,613 ล้านบาท สูงกว่าที่คาดการณ์ไว้ โดยบริษัทหลักทรัพย์ (บล.) บัวหลวง ให้ราคาเป้าหมาย 74 บาท และ บล.กรุงศรีอยุธยา ให้ 75 บาท ผลตอบแทนเงินปันผลน่าสนใจระดับ 4.3% ปี และ 4.6% ปี 2556 ยังคงประมาณการกำไรสุทธิปี 2555 เท่ากับ 3.01 หมื่นล้านบาท เพิ่มขึ้น 0.5% จากปีก่อน